પેરેડાઇઝ પેપર્સમાં જે ભારતીયોના નામો ખૂૂલ્યાં છે તેમાં વિજય માલ્યા, ડૉ. અશોક સેઠ, નીરા રાડિયા, આર. કે. સિંહા, જયંત સિંહા તેમજ ભારતીય કંપનીઓ ફિટ્જી, હેવેલ્સ, જીએમઆર, હિન્દુજા ગ્રૂપનો સમાવેશ થાય છે. ભારતીય બેન્કોની લોનોના નાણા ભરપાઇ કર્યા વિના વિદેશ ચાલ્યા ગયેલા વિજય માલ્યાની કંપની યુનાઇટેડ સ્પિરિટ્સ લિમિટેડ ઇન્ડિયાએ ડિયાજિયો ગ્રૂપને ૨૦૧૩માં ખરીદી લીધા બાદ બ્રિટિશ વર્જિન આયલૅન્ડ્સ સ્થિત કંપની અને યુકેની ત્રણ સબસિડિયરી કંપનીઓ મારફત દોઢ અબજ ડોલરનું દેવું માફ કરાવ્યું હતું. ફોર્ટિસ-એસ્કોર્ટસ હૉસ્પિટલના ચેરમેન અશોક સેઠને પેરેડાઇઝ પેપર્સના દસ્તાવેજો અનુસાર સ્ટેન્ટ બનાવનારી સિંગાપુરની એક કંપનીએ ૨૦૧૪માં તેના શેર આપ્યા હતા. તેના બદલામાં સેઠે દર્દીઓને આ કંપનીના સ્ટેન્ટ મુકાવવાની સલાહ આપી. અશોક સેઠને પદ્મશ્રી અને પદ્મભૂષણ ખિતાબ મળેલા છે. સંજય દત્તની પત્ની માન્યતા (દિલનશીં)નું નામ પણ તેમાં છે. તે સંજય દત્તની પ્રોડક્શન કંપનીમાં બોર્ડની સભ્ય છે. આ ઉપરાંત તે બીજી અનેક કંપનીના બોર્ડમાં છે. કૉંગ્રેસી નેતા વીરપ્પા મોઇલીના પુત્ર હર્ષ મોઇલીનું નામ પણ પેરેડાઇઝ પેપર્સમાં આવ્યું છે.